text: 
  Forholdene var grufulde i DDRs eneste lukkede børnefængsel, som lå i 
  Torgau ved Elben.
  
  60 børn mellem 14 og 18 år var spærret inde hér, fordi de ifølge 
  regimet havde udvist asocial adfærd i særlig grad og ikke lod sig 
  afrette på mere normale ungdomsinstitutioner.
  
  Bag høje mure med pigtråd fik " pædagogerne ", som i realiteten var 
  fangevogtere, afløb for deres sadistiske tilbøjeligheder. Beretningerne 
  om, hvordan børnene blev mishandlet, er hårrejsende.
  
  Ifølge en officiel rapport fra bystyret var tilstandene i fængslet 
  betydeligt værre end i normale DDR-fængsler for voksne. Materialet 
  baserer sig dels på dokumenter, som det ikke lykkedes fængslets 
  ledelse at destruere i tide, dels på vidneudsagn.
  
  Mange børn forsøgte at undslippe rædslerne ved selvmords-forsøg eller 
  ved at påføre sig selv kvæstelser for at komme på sygehuset. En 
  dreng stak en jernstang op i endetarmen. En anden satte ild til sig 
  selv. Andre slugte søm og glasskår eller skar pulsårerne op.
  
  
  
  